వరుణ్ చక్రవర్తి

వరుణ్ చక్రవర్తి వినోద్ (జననం 29 ఆగస్టు 1991) భారతదేశానికి చెందిన అంతర్జాతీయ క్రికెటర్. ఆయన దేశీయ క్రికెట్‌లో తమిళనాడు తరపున, ఇండియన్ ప్రీమియర్ లీగ్‌లో  కోల్‌కతా నైట్ రైడర్స్ తరపున లెగ్ స్పిన్ బౌలర్‌గా ఆడుతున్నాడు. వరుణ్ చక్రవర్తి జూలై 2021లో భారత క్రికెట్ జట్టు తరపున అంతర్జాతీయంగా అరంగేట్రం చేశాడు.

వ‌రుణ్ చ‌క్ర‌వ‌ర్తి 2025లో ఇంగ్లండ్‌తో స్వ‌దేశంలో జ‌రిగిన టీ20 సిరీస్‌లో 14 వికెట్లు తీసి ఓ ద్వైపాక్షిక టీ20 సిరీస్‌లో అత్య‌ధిక వికెట్లు తీసిన స్పిన్న‌ర్‌గా రికార్డుకెక్కాడు.

వ్యక్తిగత జీవితం
వరుణ్ చక్రవర్తి వినోద్ 29 ఆగస్టు 1991న కర్ణాటకలోని బీదర్‌లో జన్మించాడు. ఆయన చెన్నైలోని కేంద్రీయ విద్యాలయ CLRI లో పాఠశాల విద్యను ఆ తర్వాత ఎస్ఆర్ఎం విశ్వవిద్యాలయం నుండి ఆర్కిటెక్చర్‌లో బ్యాచిలర్ డిగ్రీ పొందాడు. వరుణ్ చక్రవర్తి 
సెయింట్ పాట్రిక్స్ ఆంగ్లో ఇండియన్ హయ్యర్ సెకండరీ స్కూల్‌లో క్రికెట్ ఆడాడు. ఆయన 25 సంవత్సరాల వయసులో క్రికెట్‌ను వృత్తిపరంగా కొనసాగించడానిక ఆర్కిటెక్ట్‌గా తన ఉద్యోగాన్ని వదులుకున్నాడు.

వరుణ్ చక్రవర్తి  2020 డిసెంబర్ 11న తన చిరకాల స్నేహితురాలు నేహా ఖేడేకర్‌ను చెన్నైలో  వివాహం చేసుకున్నాడు. ఆయన  2014లో తమిళ సినిమా జీవాలో క్లబ్ క్రికెటర్‌గా అతిధి పాత్రలో నటించాడు.
కెరీర్ 
వరుణ్ చక్రవర్తి 2018 సెప్టెంబర్ 20న 2018–19 విజయ్ హజారే ట్రోఫీలో తమిళనాడు తరపున లిస్ట్ A అరంగేట్రం చేసి తొమ్మిది మ్యాచ్‌లలో ఇరవై రెండు అవుట్‌లతో 2018–19 విజయ్ హజారే ట్రోఫీలో తమిళనాడు తరపున అత్యధిక వికెట్లు తీసిన బౌలర్‌గా నిలిచాడు. ఆయన 2018 నవంబర్ 12న 2018–19 రంజీ ట్రోఫీలో తమిళనాడు తరపున తన ఫస్ట్-క్లాస్ అరంగేట్రం చేశాడు.

వరుణ్ చక్రవర్తి డిసెంబర్ 2018లో 2019 ఇండియన్ ప్రీమియర్ లీగ్ కోసం జరిగిన ఆటగాళ్ల వేలంలో కింగ్స్ XI పంజాబ్ అతనిని 8.4 కోట్ల ధరకు కొనుగోలు చేయగా 2019 మార్చి 27న జట్టు తరపున ట్వంటీ20 అరంగేట్రం చేసి అతడు వేసిన మొదటి ఓవర్ లో 25 పరుగులు ఇచ్చి ఐపీఎల్‌లో అరంగేట్రంలో ఒక బౌలర్ అత్యధిక పరుగులు ఇచ్చిన వాడిగా నిలిచాడు. వరుణ్ చక్రవర్తిని  2020 ఐపీఎల్‌ వేలానికి ముందు కింగ్స్ XI పంజాబ్ అతన్ని విడుదల చేయగా వేలంలో 2020 ఇండియన్ ప్రీమియర్ లీగ్‌కు ముందు కోల్‌కతా నైట్ రైడర్స్ అతన్ని కొనుగోలు చేయగా 2020 అక్టోబర్ 24న ఐపీఎల్‌లో అబుదాబిలో ఢిల్లీ క్యాపిటల్స్‌తో జరిగిన మ్యాచ్‌లో 20 పరుగులకు 5 వికెట్లు పడగొట్టి తన తొలి ఐదు వికెట్ల రికార్డును సాధించాడు. ఆయన 2021 ఐపీఎల్‌ టోర్నమెంట్‌లో కోల్‌కతా నైట్ రైడర్స్ తరపున అత్యధిక వికెట్లు తీసిన బౌలర్‌గా నిలిచాడు.

వరుణ్ చక్రవర్తి అక్టోబర్ 2020లో ఆస్ట్రేలియాతో జరిగిన సిరీస్ కోసం భారతదేశం తరపున ట్వంటీ20 అంతర్జాతీయ ట్వంటీ20 జట్టులో చోటు దక్కించుకున్నాడు. అయితే, నవంబర్ 9న గాయం కారణంగా జట్టు నుండి తొలగించబడ్డాడు. ఆయన ఫిబ్రవరి 2021లో ఇంగ్లాండ్‌తో జరిగిన సిరీస్ కోసం భారతదేశం ట్వంటీ20 జట్టులో చోటు దక్కింది.

వరుణ్ చక్రవర్తి జూన్ 2021లో శ్రీలంకతో జరిగిన సిరీస్ కోసం భారతదేశం వన్డే ఇంటర్నేషనల్ (ODI), ట్వంటీ20 జట్లలో చోటు దక్కించుకున్నాడు. ఆయన 2021 జూలై 25న శ్రీలంకతో జరిగిన మ్యాచ్‌లో భారతదేశం తరపున తన టీ20 అరంగేట్రం చేసి దాసున్ షనక వికెట్ తీసుకున్నాడు.  ఆయన సెప్టెంబర్ 2021 2021 ICC పురుషుల T20 ప్రపంచ కప్  భారత జట్టులో చోటు దక్కించుకున్నాడు.

మూలాలు

వర్గం:భారతీయ క్రికెట్ క్రీడాకారులు
వర్గం:1991 జననాలు
వర్గం:ట్వంటీ-20 క్రికెటర్లు
వర్గం:కర్ణాటక క్రీడాకారులు
వర్గం:కర్ణాటక వ్యక్తులు